정조 19년 · 목
刑曹啓言今五月初四日北部居訓局砲手朴泰相所告內渠子江阿之以十五歲兒被打於本營軍鄭戊甲致死云同日該部都事尹載僖牒報以爲泰相招內渠以訓局砲手入番於廣智營其子江阿之去月二十二日北營所囚人夕飯床戴去之際鄭戊甲爛漫泥醉逢着江阿之公然起鬧打破食床投地足踏江阿之不勝憤惋略加不恭之說戊甲乘醉發憤直欲毆打故驚㥘逃走直到渠家戊甲跟到直入內庭堅持江阿之兩手足踢腎岸卽地昏仆移時回甦步來廣智營入番所詳言與戊甲相詰被踢之狀渠聞極驚遑與其子同爲還家之路其子步到中路腹部刺痛不能行步渠背負還家則戊甲尙在詬辱不止而其妻則避入廚中故渠直揕戊甲之項領往訴本營入直之校捉囚戊甲其翌日棍治卽放矣渠子被踢之後一向牽痛病勢危篤故渠往訴本營使道前則分付內率來渠子使執事看驗後戊甲則嚴囚北營而渠子自去月二十六日下血如瀉間有血塊矣今初四日仍爲殞命云戊甲招內渠以扶餘陞戶砲手隨行聽令軍士而買食於朴泰相家已有年矣泰相同是一營門軍士素所情熟故其子江阿之亦爲親愛矣去月二十二日持營門私通急去之際致死人江阿之戴食床戛過爲臂所觸食床墮地江阿之多發辱說故渠不勝憤惋直往江阿之家立於門外招江阿之母責以不善敎子仍爲入去本營矣江阿之父泰相亦自番所入匙次出去渠家旋卽還來見渠突入渠處直捉衣領叱責曰汝何以拳破江阿之之所戴食床乎仍曳渠告于入番執事受棍三度後如前聽令矣今月初二日朴泰相忽稱其子江阿之之病重呈訴於本營使道使執事看驗江阿之之病後拘留渠於本營矣今於千萬意外有此殺獄推覈之擧江阿之本以穉弱之人常患痢疾腹痛下血之狀曾所目擊矣今此偶然觸床之事便成落梨之嫌陷人於罔測之科豈不冤甚云實因則以被踢致死的實覆檢官漢城府判官鄭致愚牒報內實因與初檢同前判書李敬懋題辭以爲戊甲逢辱於穉兒醉中憤激信力一踢於不知不覺之中者亦不是異事而江阿之被踢昏窒暫時回甦往來渠父直所之時匍匐背負不能平步而檢驗時傷痕自腎囊連接處至腎岸右邊靑紫堅硬血癊浮高圓圍闊大至於四寸五分致命要害之處莫緊於腎岸而以穉軟之質被壯丁之踢浮紅着於外毒氣肆於內上下出血竟至殞命於十三箇日情或可恕跡實罔赦初覆檢納招首尾抵賴萬萬兇擰鄭戊甲箇箇嚴刑期於直招云大抵此獄則殺獄正犯之死中求生者率多漫漶誣招而至若鄭戊甲則尤是兇獰者也醉酒而曰不醉踢人而曰不踢甚至於泰相之負子歸家而曰以未見死者之被踢下血而曰以痢疾言言誣告節節粧撰必欲百般掉脫者萬萬巧惡嗟彼江阿之卽一孱質之兒耳始因食床之觸破詬辱渠父之同官亦不過年少蒙騃中出來而戊甲乘醉激怒追入渠家把兩手而前引飛一足而仰踢腎囊受撞痕損無疑江阿之之致死非渠而誰渠雖以無他看證作爲抵賴之欛柄而其於盧女之目睹該營之看審何哉似此之獄豈有疑晦於其間乎請鄭戊甲更加嚴訊期於取服敎以大凡殺獄十之八九皆由於醉鬪戲閧苟究其情無非無情無情而皆欲原情則殺無可償之人也無情之犯斷以償命豈樂爲者哉死則死矣非其死而死而一死一生寧有如許法理乎此所以無情者不得逭者制法之本意則然觀此獄案戊甲醉矣打江阿之者無情則固無情若非戊甲江阿之豈死乎江阿之死則戊甲亦當從而償死頑悍賤卒不識司寇究詰之體段竝與醉之一字而極口抵賴加此一等之曰打曰搗曰踢曰撞從其實形一一輸款何可責之於若渠兇身乎戊甲則除尋常連加嚴訊期於償命身在該營職兼本曹而管下軍兵睯不知畏打殺班卒親屬則忸紀律之解紐念法理之整飭其所把持務益嚴猛而全篇題語殊無一棒一摑之意曺務看作斯須營卒視同庸愛而然乎揆以獄體宜有警飭當該判堂李敬懋推考殺死之變旣在一營則雖曰未及致斃之前被告者之三度歇棍不但近於戲劇而已査出該校令兵判嚴棍懲治後草記又啓言今正月二十五日漢城府移文內西部聚賢洞居良女李召史與其同生娚分金同力打殺私婢富全之後賄賂私和之說狼藉故捉致嚴覈則毆打致死明的無疑故應問各人竝囚弊府云故如例檢驗則初檢官西部都事韓復衍以實因被足搗致死的實懸錄屍親夫李小奉招以爲隣居寡女李召史以渠子再春之不報債爭閧李召史與其同生娚分金竝執渠子頭髻或拳或踢故渠挽解而歸矣渠妻氣窒負來故問之則答以爲初則李召史拳撞胷膛末則分金拳推仆地後足築左脇云被打後第四日致死渠子欲發狀故不忍見死妻之行檢極力挽心同里人具乭毛金朴孟男李春成等以爲都不如使無訟事若不成則吾輩當爲等狀故仍爲襲斂入棺賄賂一款千萬瞹昧云屍親子私奴再春招以爲李女打渠之時渠母責李女則李女拳毆渠母之胷膛李分金亦爲一踢胷膛則渠母不省人事故舁置渠家渠則身係驛吏出往衿川聞訃還家往見上典將欲發狀則渠父以爲汝若呈官則吾寧自刎不見此光景云私婢者斤連又來言曰汝之上典宅典當於李召史之物二籠李召史不受本錢今已輸納於汝之上典又納一百兩錢云渠之上典廊下居私奴五奉又來言曰汝之不爲發狀甚善一番檢驗乃是十死汝豈忍爲之乎屢次來挽者似是上典之意洞內具乭毛金等亦爲縷縷勸諭渠父亦苦挽故不爲呈官只欲過葬後乘便復讎反受捧賂之說豈不萬萬冤抑乎首先下手者實是李召史則此獄正犯卽李召史云干犯李召史招以爲富全之子再春負債不報故責其無狀則再春反向辱說故渠執其髻爭詰之際同生娚分金峻責再春互相捽曳鬧端稍止之際再春母富全直入渠家扶執分金之項領而疾呼曰汝打殺我乎云則分金拳撞富全而富全仆地相爭後六七日間忽聞富全身死而再春上典李進士宅欲爲發狀云而其一家宅奴五奉來言曰李進士宅之以發狀聲言者欲求錢貨云故渠先以前日所執典當衣衾白給又以錢三十金納於其宅內間五奉處亦以七兩錢鉗其口至於富全則渠初無犯手分金只是一次拳推而分金言於渠曰雖至成獄吾自當之云正犯李分金招以爲渠則初不下手於富全亦不見渠妹之打富全而只見其與富全捽髮滾鬪而已今日與渠妹坐於檢所門外渠妹以爲兄若代我擔當此獄則獄中供饋子息給餉吾當盡力爲之云看證私婢三每招以爲李召史與富全頭髮互相扶執大段爭鬪之際分金在傍分解而富全在底仆地之時分金一築富全之狀渠果目覩而時値昏黑莫辨某處之被築云干連私奴五奉招以爲富全之上典李書房與渠偕往李女家叱責李女曰此女當結縛告官李女萬端哀乞則李書房乃止結縛仍以典當之物卽爲搜納之意爲言其日夕李書房率婢子數人又往李女家搜來典當而其翌日李女納錢三十兩於李宅又以五兩錢給渠妻又加送二兩錢故渠果受置云覆檢官漢城主簿任尙濂懸錄實因與初檢同大抵此獄則再春之於李女男女有別年紀懸殊又是廊底養得之漢則當初再春之突入執項已萬萬絕悖分金痛再春之無禮而麤心陡激憤其妹之見辱而怒意暴發不顧衰麻之在身殆同狠獸之赴鬪富全本以老病之殘婆爲解悖子之爭閧據於兩間滾成一團分金則只欲手勢之猛下何恤病婆之誤中毋論手撞與足踢屍帳之胷膛傷痕明是分金之所毆此獄之元犯非渠而誰李召史則行賂屍親使之不得發告者渠也邀囑分金欲其替當獄事者渠也事端鬪傷俱由於渠不可以女人之難於猛搗分金之已爲正犯有所參恕娚妹之互相推諉亦關風敎大抵不報母讎而至有受賂物之目夤緣婢死而欲售推典當之計者事涉傷倫跡近敗俗再春之上典所當一番究問而事關奴主有難證質請正犯李分金各別嚴訊期於取服干犯與屍親及干連人等竝自臣曹從輕重勘放敎以富全之死死於分金娚妹無論撞踢之娚緊妹歇七十垂死之物毒遭手勢則物故之能免於當下卽地亦幸耳大抵富全之死非病云爾則分金娚妹中自可償命而分金之爲正犯諸說皆以爲其然則此獄成案也非疑事分金身更加各別嚴訊得情其餘各人等酌處事亦爲依施習俗之不古由於風化之不敷百姓之不親亦由於五品之不遜爲其老夫爲其上典者貪於私和推其典當敎其子若奴以匿怨忘讎之事蠢彼老卒何足責也名以兩班乃忍爲是其在問牛喘之義有不可恝視所謂李小奉及上典兩班捉致曹庭數其亂紀蔑憲之罪幷分別老少輕杖嚴杖照法勘治俾爲尊天常嚴王章之一助又啓言甲寅十月初五日東部良人楊必得所告內姜者斤得被打於捕校金哥處致命云故如例檢驗則南部都事金鋼牒報以爲必得招內今月十三日聞同類者斤得被打臥於二橋懸房往問委折則捕校金哥以趁不使喚事或踢胷腹或以牛骨打兩肩今方苦痛往言其父則其父以爲如渠悖子不欲往見云者斤得死後傳訃於其父則只以一兩錢出給因東部促出屍體渠等擔出草殯於水口門外云屍親父姜一生招內者斤得行止殊常被捉捕廳故實無慈愛而妻上典家謂有所忌勿令見屍故果不躬見云正犯金鳴漢招內者斤得自出捕廳渠常使喚矣適有外方出使欲爲率去則者斤得臥於房內稱病不出仍爲率往渠家則渠家族屬要貰婚時章服故使者斤得貰來渠則仍作出使之行初無犯手之事云看證車順得招內渠與者斤得同臥懸房睡中聞喧撞之聲驚起見之則捕校金部將手執牛骨者斤得發作痛聲其後仍聞致命云傷痕果在要害之處屢次詳檢實因以被踢致死懸錄云覆檢官漢城主簿金世根懸錄實因與初檢同大抵此獄則渠是豪悍之捕校彼乃疲殘之丐兒常時蔑視不啻若僕隸則又當出使之時乃籍公幹之勢至以渠家之微事有此卽地之役使身爲屠門手持牛骨隨其所遇任意撞打想其頭勢非直壓卯則打肩踢胷何所不至雖緣順得之救解得免登時之致斃而受傷旣深限內殞命以言乎實因則心坎上紫黯非大踢之痕耶肩脾間傷處非一摑之血耶正犯金鳴漢則更加嚴刑期於得情屍親姜一生則旣聞見殺之由不爲發告之擧者天理人情俱爲斁絕干連諸人率多吞吐之迹幷自臣曺分輕重決處允之敎以所謂正犯金鳴漢之犯手一款似甚的實渠是悍校彼卽乞人渠若初不犯手則已若使渠手一或撞彼則其獰毒不問可知死者之在於鳴漢不待傷指者之立證而決定蔽一言曰因私而毆因毆而死死無償死之法渠尙逭也否則以猾悖者類犯殺越之罪其所用律宜有加倍似此獄案不須論原情二字鳴漢身爲先更爲施威嚴問直捧遲晚以爲照法處斷爲平民除害之地不卽輸款其可曰有法曺乎除尋常着意擧行草記如或一直抵賴待拷訊限滿各別嚴刑期於得情先決之一案有關風敎措辭判下以扶一分倫常續見此案姜一生所爲兇頑叵測倫理滅絕是可忍也孰不可忍也別加嚴訊爲奴島鎭一命之任卽百里之階所管帳內亂民壞倫所當驚憤推捉報上司照法懲治而不徒不爲乃及勒逐屍體於城外而行檢跋辭僅以數語塞責者萬萬駭然部官時已若此作宰則當如何先汰後拿斷不可已而觀其檢狀最有條理姑從末勘當該部官金鋼令該府拿處今日內捧供以公罪區別功議勘放成獄前默無一言之同僚部官亦爲拿處捧供後司律勘放以寓嚴獄理正人倫之意又啓言正犯金鳴漢各別施威反覆究問則鳴漢招內渠以捕校昨年十月出使朔寧地不可無負卜之人往見者斤得於二橋懸房則者斤得方與申順得午睡於房中故喚起者斤得具言偕往之意則者斤得假托胷痛不肯聽從故渠不無憤心先以扇子打其耳頰又打肩脾捽髮出房之際一踢胷膛後仍爲率來給錢一兩使之貰來章服獨自下往於朔寧而歸矣楊必得以者斤得被打致死事發告本曹至於此境當初踢打非出殺心而畢竟致命旣在辜限焉得免償命之律乎行兇節次幷遲晚云旣已箇箇承款請依例結案取招後稟處敎以當以遲晚緣由槪略草記囚供當修啓目粘連於會推招結案招之間而踏印踏啓此後一切違例之事勿爲襲謬又啓言姜一生各別嚴刑一次後古今島爲奴定配敎以湖南諸島則賑恤才過以海西磨鍊又啓言姜一生白翎鎭爲奴定配又啓言今正月十五日龍山良女洪召史所告內全致訥者踢殺渠夫金貴得云如例檢驗則西部都事李▣牒報以爲金致訥招內渠隨行捕盜之任聞金貴得招誘渠弟好得沈溺雜技告于本廳與本洞都掌石順得到貴得家使之結縳貴得自㥘逃走渠從後趕去以右手揮打其右鬢則貴得橫倒地上只搖手足不通言語故慮其氣窒渠則執其兩肩順得擧其兩脚曳置其家多般救療終不回甦云實因則以被踢致死懸錄大抵此獄則誘隣兒賭博者貴得之悖行也悶其弟之誤入者致訥之常情也發憤毆鬪人情無怪憑藉其勢蔑視村漢下手猛毒亦事勢之所必然其爲被踢致死十分無疑其正犯要不出致訥順得兩人而順得以其手下捕卒聽令搜訪容或有之而初不下手到此地頭致訥當爲正犯更加嚴刑期於得情順得則自臣曺從重勘處其餘干連諸人請竝放送敎以一案纔決一案又至所謂行兇之兇身均是捕校也近來捕廳爲逋逃之藪嘯聚亂民充差校屬而然乎一猶可駭再尤無狀當該捕將自卿曺卽爲査出兩校俱在一廳則該將臣爲先罷職令該府拿問罪狀一校各犯則亦自本曹發緘取招現告則先爲指名草記正犯全致訥罪不容誅情亦罔赦所謂私憾本非決性命之事而乃敢逞凶腸售惡習於無告平民手勢所及殺不踰日設使渠弟之誤入皆由死者之招引此固至瑣沒捉之端且況其罪豈至必殺殺亦有許多般而非邂逅非撞着一番下手頃刻致命雖欲求生於必死似此獄理非可擬論且憑藉譏捕之名勒使帶卒合力肆虐渠之向死者之家也肚裏已萌欲殺之忿推尋之擧措設施之蹤跡至悖且憯眼無三章名以法曺若不於今日內捧出結案置卿等何爲雖難越法更訊欲捧輸款有何所難除尋常各別施威捧結案以聞結案捧入之前卿等雖至淹旬滯朔無敢罷仕退公作伴之石哥後日次更爲猛訊邊遠酌配其餘各人等依啓目施行又啓言正犯全致訥各別施威多般究詰則招內貴得逃走之際渠追往執捉以手一次批頰以足猛踢脇間則卽地顚仆竟爲致命急追走者飛脚猛踢雖未詳記其撞着於何處而檢驗傷痕旣是狼藉則貴得之被踢致死發明無路行兇情節從實遲晚納招如法處置云矣致訥旣已承款所當依判付捧結案而例不得直捧結案故先捧遲晚以入請依例結案取招後稟處敎以各司之中卿曺最知文書格例而日前擊錚捧供之論理跋語已是無於例之例也飭敎未久此草記又甚違例草供判付中捧入結案云云指先捧遲晚又捧結案獄理咸具然後以其緣由先爲草記之謂也一律文案關係何如則啓目無踏印判付不踏啓之供辭何以粘連於初案乎卿等之以渠遲晚招謄書草記者殊無啓目與草記輕重之別難免不審之責卿等推考遲晚供修啓目入啓結案捧供後先爲草記仍修啓目又啓言金鳴漢全致訥等旣已承款依例捧結案又啓言依判付査問捕廳則金鳴漢全致訥俱是右邊捕校而金鳴漢犯罪在於昨年十月而其時大將卽柳孝源也全致訥犯罪在於今三月而適値趙圭鎭兼察時云矣  敎以然則謂之一廳有兩犯可也只有一犯可也此等處正合於諺所謂熟鹿皮大典拿處足矣罷職分揀以公罪區別功議勘放後草記金吾諸堂退去事分付